Макьсуд Оьмаров кулпатращал\nГъумучату баргълагавал чулийннай шанна-мукьра километралул манзилданий, ххаллилсса тIабиаьтгу дусса кIанттай, диркIссар Маркьиял шяравалу.Мунил лагма-ялттусса щархъурдуну хъана­хъиссар: Ххут, НицIавкIул, ДучIими, ГьаркIассун, Бурттун.\nЗунттава арив бизан буллалисса шинал Маркьиял шя­раву диркIун дур 32 тIю­ва ва яхъанайгу ивкIун ур миннуй 107 инсан.\nШяраваллил зума-къирагърай буссар КъувтIи-Бичай-Зунтту тIисса бакIу. Му бакIул лахъшиврия ххал хьун бюхъайссар Лакку билаятрайсса ацIра шяравалу: Ххут, Бурттун, Варайми, Убур, Хьур, ХьурукIул, Хъунайми, Арчутти, Караши, Къурул.\nХьхьичIазаманнай Маркьиял лухччинийн бигьалаган бучIайсса бивкIун бур Гъази-Гъумучиял ва Азайннал шамххалтал.\nТIалхIат-хIажи 1896 ш.\nМаркьиял чиваркI ла­гайсса бивкIун бур хIал­тIилухун Аьрасатнавун – Иркутскаллал ва Саратовуллал областирттайн.\nТIалхIат-хIажи тIисса маркьиричу, цал Ссугъращиял, яла ИстIамуллал мад­расагу бувккуну, Мисриллал ал-Азхаргу къуртал бувну, теологиялул дарсру дихьлай ивкIун ур ИстIамлив, Аьшттарханнай ва Къазаннай. Угьара хьуну мукьах зий ивкIун ур Щурагьсса Мавраевлул типографиялий. Буттал шяраву ванал гьаттай бацIан бувну бур зиярат.\nБуттал кIанттул цIа­нийсса Хъунмасса дяъвилул шиннардий хъун дакъа­сса Маркьиял шяравату ­аьрайн лавгун ур 24 инсан, 13 зана къавхьуну ур ма­хъунай.\nЦIуссалаккуйн бивзун махъ ДучIиннащал ва НицIавкIуллащал цачIуну сакин дурну диркIссар «Правда» тIисса колхоз.\nМаркьиял жяматрал арс Ризван Кьурбанов, юрист элмурдал доктор, зий ивкIссар ДР-лул прокурорнал хъиривчуну, ДР-лул Министр­турал Советрал председательнал цалчинма хъиривчуну. ЦIанасса чIумал увчIуну ­уссар АьФ-лул Па­ччахIлугърал Думалул депутатну.\nХIанапи Таймуразов, физика-математикалул элмурдал доктор, зий ивкIссар ДАССР-данул Министртурал Советрал председательнал хъиривчуну.\nНамруд Бижанов, тарихрал элмурдал кандидат, зий ивкIссар Дагъусттаннал университетрал ректорнал къуллугърай.\nАматуллагь ХIусманов, шяраваллил хозяйствалул элмурдал кандидат, чIярусса шиннардий зий ивкIссар Хасавюртуллал райондалийсса Султановлул цIанийсса совхозрал директорну.\nЗоя Бабаева, экономика­луцIунсса философиялул доктор, зий бивкIссар «Профессиональный бухгалтер и аудитор» тIисса журналданул хъунмур редакторну.\nЧIявуссаннан кIулссар Дагъусттаннал ветеринариялул аралуву хъуни-хъунисса къуллугъру бартбигьлай ивкIсса специалист Жалут Кьурбановлул цIагу.\nЦIанасса чIумал, шамилчинсса цIусса миналийнгу бивзун, Маркьиял жямат яхъанай бур Новостройрайсса ДучIиннал шяраву.\nПредыдущая запись«Жул даву цукун-дунугу дувайсса дакъассар»Следующая записьВанал бивтссар кутIасса, амма яргсса оьрмулул ххуллу